*Extat haec epistola apud Somménil, *Chronicon Valassense truncatum a R. P. Arturo du Monstier in sua Neustria pia*. Rothomagi, 1868, p. 103, ex charta ms. Archivi publici regionis Seine-Inférieure. Dilectae in Christo Dominae M[athildi] imperatrici et matri regis Anglorum Fr[ater] L(ambertus) vocatus abbas de Cistercio et totius conventus abbatum Cisterciensis capituli, perpetuam in Domino salutem cum orationibus. Quia transit ad memoriam posterorum scripturae beneficio quod ex processu temporis antiquatur et senescit, tam sequentium quam praesentium, memoriae alligare curavimus, quod assensu communi et beneplacito omnium nostrum, abbatiam de Voto, sine omni controversia et retractatione tam abbatis de Eleemosyna quam abbatis de Bordesleia, abbati de Mortuo-Mari concessimus, et vestrae pacis et voluntatis intuitu ipsam concessionem sigillo nostro confirmavimus. 